Stabæk er i ferd med å signere det unge spisstalentet Abdul-Basit Agouda

Abdul-Basit Agouda kom til Strømsgodset for to år siden. Nå blir Stabæk neste stoppested for 18-åringen.

Det eneste som gjenstår er små detaljer.

– Han er en offensiv spiller med bra fysikk og fart. Han trenger spilletid og tillit, sier sportslig leder i Stabæk, Inge Andrè Olsen.

Agouda har etablert seg på U19-landslaget, men fikk bare et innhopp i Eliteserien for Strømsgodset forrige sesong.

Olsen er klar på at Stabæk ønsker å gi unggutten tid og ser mye potensiale i han.

– Vi kjenner han godt fra tiden i Skeid. Da han gikk til Strømsgodset var ikke vi i en posisjon til å konkurrere om han. Nå blir det spennende å se hvordan han kan utvikle seg her hos oss, sier Olsen.

Det var en meget ung Stabæk-tropp som startet sesongoppkjøringen denne uken. Veteranen Morten Morisbak Skjønsberg (34 år) la opp og John Alvbåge (35 år) er tilbake i Sverige etter låneavtalen er over.

– Foreløpig er planen nå å finne en erstatter for Morten og en ny keeper, bekrefter Olsen.